मां दुर्गा का आह्वान करने के लिए अल्लाह का इस्तेमाल करते हैं; सबके पूर्वज सनातनी
Shankaracharya of Govardhan Puri said in Varanasi – Allah is Sanskrit word : गोवर्धन पुरी के शंकराचार्य ने वाराणसी में कहा- अल्ला संस्कृत का शब्द
वाराणसी में गोवर्धन पुरी मठ के पीठाधीश्वर जगतगुरु शंकराचार्य स्वामी निश्चलानंद सरस्वती ने कहा है कि अल्लाह शब्द मातृशक्ति का है। यह संस्कृत का शब्द है। मां दुर्गा का आह्वान करने के लिए अल्लाह शब्द का इस्तेमाल किया जाता है।
अल्लाह और ओम को एक बताने वाले जमीयत उलेमा-ए-हिंद प्रमुख मौलाना सैयद अरशद मदनी के बयान के जवाब में शंकराचार्य ने ये बातें कहीं।
स्वामी निश्चलानंद सरस्वती ने कहा कि धर्म पर सवाल उठाने वाले लोग पहले संस्कृत-व्याकरण का पठन-पाठन करें। हम सबके पूर्वज सनातनी वैदिक आर्य ही थे।
हिम्मत है तो बाइबल और कुरान पर कटाक्ष करके दिखाएं
मीडिया से बातचीत में शंकराचार्य ने बागेश्वर धाम वाले धीरेंद्र कृष्ण शास्त्री का भी समर्थन किया। उन्होंने कहा- उन पर हनुमान जी महाराज की कृपा है। राजनीति में धर्म के इस्तेमाल पर कहा कि दोनों एक-दूसरे से अलग-अलग नहीं हैं। धर्म के बिना राजनीति हो ही नहीं सकती।
शंकराचार्य ने कहा कि रामचरितमानस पर टिप्पणी करने वाले लोग चाणक्य नीति का अध्ययन करें। जो लोग रामायण को लेकर बात कर रहे हैं, उनमें हिम्मत हो, तो बाइबल और कुरान पर कटाक्ष करके दिखाएं, फिर देखिए क्या होता है।
2024 में भी नरेंद्र मोदी ही प्रधानमंत्री बनेंगे
उन्होंने कहा कि 2024 में भी नरेंद्र मोदी ही प्रधानमंत्री बनेंगे, क्योंकि वह देश को लूट कर अपना घर भरने वाले नेता नहीं हैं। पुरी शंकराचार्य स्वामी निश्चलानंद सरस्वती मंगलवार को पांच दिवसीय प्रवास पर वाराणसी पहुंचे हैं। वे 5 दिनों तक चलने वाली संगोष्ठी, दीक्षांत और धर्मसभा में शामिल होंगे।
शंकराचार्य से जुड़ी ये खबर भी पढ़ें...
शंकराचार्य बोले- भारत हिंदू राष्ट्र बनेगा, चाहे संविधान बदल जाए: पवन खेड़ा के बयान पर भड़के, कहा- हीन व्यक्ति ही हीनता का परिचय देता है
वाराणसी में गोवर्धनमठ पुरी पीठाधीश्वर जगद्गुरु शंकराचार्य स्वामी निश्चलानंद सरस्वती ने बड़ा बयान दिया है। शंकराचार्य ने कहा कि चाहे संविधान बदल जाए, लेकिन भारत हिंदू राष्ट्र बनकर रहेगा। उन्होंने पीएम नरेंद्र मोदी पर अमर्यादित टिप्पणी करने पर कांग्रेस प्रवक्ता पवन खेड़ा की निंदा की। शंकराचार्य ने कहा, ''पवन खेड़ा हीन व्यक्ति हैं। हीन व्यक्ति ही हीनता का परिचय देता है। किसी के कुल या शील पर बोलना शीलवान व्यक्ति का काम नहीं है।'' पूरी खबर यहां पढ़ें